लोगों ने खुद हटाए 70 टीनशेड, 20 गुमटियां उठा ले गए अतिक्रमणकारी
सुबह 9.30 बजे शाम 6 बजे तक चली कार्रवाई, पुलिस बल रहा मौजूद
भास्कर संवाददाता | विजयपुर
श्योपुर जिले के अनुविभाग मुख्यालय विजयपुर में फोरलेन सड़क निर्माण के लिए शनिवार से प्रशासन ने अतिक्रमण हटाने की कार्रवाई शुरू कर दी है। पहले ही दिन कार्रवाई शुरू होने से पहले ही लोगों ने दुकानों के आगे लगी लोहे की टीनशेड खुद हटा लीं। नगर पालिका की करीब 50 और अग्रवाल समाज की 20 दुकानों के आगे से खुद ही अतिक्रमण हटा लिया। कुछ स्थानों पर लोगों ने चबूतरे बना लिए थे।
उन्हें नगर परिषद के अमले ने जेसीबी की मदद से हटा दिया। इसके अलावा सड़क किनारे रखीं 20 गुमटियांे को भी लोग खुद उठाकर ले गए। प्रशासन की कार्रवाई की मंशा को देखकर लोगों ने ज्यादा विरोध नहीं किया। पुलिस बल की मौजूदगी में अतिक्रमण हटाने की कार्रवाई सुबह 9.30 बजे से शाम 6 बजे तक चली। सड़क निर्माण के लिए कार्रवाई अभी जारी रहेगी। पहले दिन बस स्टैंड से रेस्ट हाउस तक अतिक्रमण हटाया गया है।
इस दौरान पीडब्ल्यूडी रेस्ट हाउस की बाउंड्रीवॉल भी तोड़ दी गई। नगर परिषद का पार्क भी सड़क किनारे से हटाया गया है। पहले दिन ज्यादा तोड़फोड़ के बिना ही रोड बनाने के लिए काफी जगह निकल आई है। अब अंदर कई दुकान और मकान भी तोड़े जाएंगे। जब तक सड़क के लिए पर्याप्त जगह नहीं निकल आती, तब तक यह कार्रवाई जारी रहेगी। एसडीएम लोकेश जांगिड़ ने बताया कि सड़क के लिए पर्याप्त जगह उपलब्ध कराने के लिए यह कार्रवाई की जा रही है।
25 करोड़ में बन रही है 4.30 किमी सड़क
विजयपुर में 4.30 किमी सड़क 25 करोड़ की लागत से बनाई जा रही है। एमपीआरडीसी ने यह काम हाथ में लिया है। पीडब्ल्यूडी के ईई किसान वर्मा ने बताया कि सीमेंट कांक्रीट से यह मार्ग बनाया जाएगा। फोरलेन मार्ग बनने से लोगों को ही सुविधा होगी। इस मार्ग की वजह से पूरा विजयपुर नगर व्यवस्थित हो जाएगा।
विजयपुर में दुकान के आगे का अतिक्रमण को जेसीबी से हटाते हुए।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva